
Pakuotės lapelis: informacija vartotojui

Arlevert 20 mg/40 mg tabletės
Cinarizinas/Dimenhidrinatas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją, vaistininką arba slaugytoją.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?
1.	Kas yra Arlevert ir kam jis vartojamas
2.	Kas žinotina prieš vartojant Arlevert
3.	Kaip vartoti Arlevert
4.	Galimas šalutinis poveikis
5.	Kaip laikyti Arlevert
6.	Pakuotės turinys ir kita informacija


1. Kas yra Arlevert ir kam jis vartojamas

Arlevert sudėtyje yra dvi veikliosios medžiagos. Viena iš jų yra cinarizinas, o kita – dimenhidrinatas.
Abi medžiagos priklauso skirtingoms vaistų grupėms. Cinarizinas priklauso vaistų grupei, kuri vadinama kalcio antagonistais. Dimenhidrinatas priklauso vaistų grupei, kuri vadinama antihistamininiais vaistais.

Abi medžiagos sumažina svaigimo simptomus (svaigulio ar galvos „sukimosi“ pojūtį) ir pykinimą (šleikštulį). Kartu vartojamos šios medžiagos yra daug veiksmingesnės nei kiekviena atskirai.

Arlevert vartojamas įvairios kilmės galvos svaigimui gydyti. Svaigimas gali būti dėl įvairių priežasčių. Arlevert Jums gali padėti atlikti įprastą kasdieninę veiklą, kurią sunku atlikti esant svaigimui.


2. Kas žinotina prieš vartojant Arlevert

Arlevert vartoti negalima:
· jeigu Jūs esate jaunesnis nei 18 metų amžiaus;
· jeigu Jums yra alergija (padidėjęs jautrumas) cinarizinui, dimenhidrinatui arba difenhidraminui arba bet kuriai pagalbinei šio vaisto medžiagai (jos išvardytos 6 skyriuje „Kita informacija“);
· jeigu Jūs esate alergiškas bet kuriems antihistamininiams preparatams (tokiems kaip astemizolis, chlorfeniraminas ir terfenadinas, kurie vartojami nuo alergijos). Šių vaistų Jums vartoti negalima, nebent vartoti juos liepė gydytojas;
· jeigu Jūs sergate uždaro kampo glaukoma (specifine akių liga);
· jeigu Jūs sergate epilepsija;
· jeigu Jūsų smegenyse yra padidėjęs spaudimas (t.y. dėl naviko);
· jeigu Jūs esate priklausomas nuo alkoholio;
· jeigu Jūs sergate prostatos ligomis, dėl kurių būna apsunkintas šlapinimasis;
· jeigu Jūs sergate kepenų arba inkstų nepakankamumu.

Įspėjimai ir atsargumo priemonės
Pasitarkite su gydytoju, vaistininku arba slaugytoju, prieš pradėdami vartoti Arlevert, jeigu:
· Jūsų kraujospūdis žemas arba aukštas
· Jums padidėjęs akispūdis
· Jūs sergate žarnų obstrukcija
· Jūsų prostata padidėjusi
· Jūsų skydliaukės aktyvumas padidėjęs
· Jūs sergate sunkia širdies liga
· Jūs sergate Parkinsono liga.

Arlevert vartojimas gali pabloginti šias būkles. Arlevert Jums vis dar gali būti tinkamas, tačiau Jūsų gydytojas turi įvertinti šias aplinkybes.

Kiti vaistai ir Arlevert
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Arlevert gali sąveikauti su kitais vaistais, kuriuos Jūs vartojate.

Arlevert Jums gali sukelti nuovargį arba mieguistumą, kai jį vartojate kartu su žemiau išvardytais vaistais:
· barbitūratais (vaistais, dažnai vartojamais nerimui slopinti)
· narkotiniais analgetikais (stipriais vaistais nuo skausmo, tokiais kaip morfinas)
· trankviliantais (vaistų grupe, vartojama depresijai ir nerimui gydyti)
· monoamino oksidazės inhibitoriais (vartojamais depresijai ir nerimui gydyti).

Arlevert gali sustiprinti šių vaistų poveikį:
· triciklių antidepresantų (vartojamų depresijai ir nerimui gydyti)
· atropino (vaisto, kuris atpalaiduoja raumenis ir dažnai naudojamas tiriant akis)
· efedrino (gali būti vartojamas kosuliui gydyti arba esant užgultai nosiai)
· vaistų, kurie naudojami kraujospūdžiui sumažinti.

Prokarbazinas (vaistas, vartojamas kai kurių rūšių vėžiui gydyti) gali sustiprinti Arlevert poveikį.

Aminoglikozidai (antibiotikų grupė) gali pažeisti vidinę ausį. Jeigu vartojate Arlevert, galite nepastebėti, kad ji yra pažeidžiama.

Arlevert negalima vartoti kartu su vaistais, kurie vartojami širdies ritmui koreguoti (antiaritmikais). Arlevert taip pat gali pakeisti Jūsų odos reakciją į alerginius mėginius.

Arlevert vartojimas su maistu, gėrimais ir alkoholiu
Arlevert gerkite po valgio. Arlevert gali sukelti nevirškinimo pojūtį, kuris gali būti mažesnis, jei tabletes gersite po valgio. Vartojant Arlevert, negerkite alkoholio, nes dėl jo poveikio galite jaustis pavargę ir mieguisti.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Vairavimas ir mechanizmų valdymas
Arlevert gali sukelti mieguistumą. Jeigu minėtas poveikis pasireiškia, vairuoti ir valdyti mechanizmų negalima.

Arlevert sudėtyje yra natrio
Šio vaisto tabletėje yra mažiau kaip 1 mmol natrio (23 mg), t. y. jis beveik neturi reikšmės.


3. Kaip vartoti Arlevert

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė yra viena tabletė tris kartus per parą po valgio, užsigeriant nedideliu skysčio kiekiu. Tabletę prarykite visą, nekramtykite jos.

Paprastai Jūs vartosite Arlevert ne ilgiau nei 4 savaites. Gydytojas Jums pasakys, ar reikia Arlevert vartoti ilgiau.

Ką daryti pavartojus per didelę Arlevert dozę
Jeigu atsitiktinai pavartojote per daug tablečių arba, jeigu kelias tabletes išgėrė vaikas, turite nedelsiant kreiptis į gydytoją patarimo.

Jeigu pavartojote per daug Arlevert, Jūs galite jausti didelį nuovargį, svaigimą ir drebulį. Jūsų vyzdžiai gali išsiplėsti ir Jūs galite nepajėgti nusišlapinti. Jums gali džiūti burna, parausti veidas, pagreitėti širdies ritmas, galite karščiuoti, prakaituoti ir Jums gali skaudėti galvą.

Jeigu pavartojote labai daug Arlevert, Jums gali pasireikšti traukuliai, haliucinacijos, aukštas kraujospūdis, drebulys, sujaudinimas, apsunkintas kvėpavimas. Gali ištikti koma.

Pamiršus pavartoti Arlevert
Pamiršus pavartoti Arlevert tabletę, šią tabletę tiesiog praleiskite. Kitą Arlevert tabletę išgerkite įprastu laiku. Negalima vartoti dvigubos dozės, norint kompensuoti praleistą tabletę.

Nustojus vartoti Arlevert
Nenustokite vartoti Arlevert tol, kol nepasakys gydytojas. Jeigu nutrauksite gydymą per greitai, Jums vėl gali pasireikšti galvos svaigimo simptomai (svaigulys ir galvos „sukimosi“ pojūtis).

Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažni šalutiniai poveikiai (gali pasireikšti rečiau kaip 1 žmogui iš 10): mieguistumas, burnos džiūvimas, galvos skausmas ir pilvo skausmas. Šis poveikis paprastai yra lengvas ir išnyksta per kelias dienas netgi tuo atveju, jeigu toliau vartojate Arlevert.

Nedažni šalutiniai poveikiai (gali pasireikšti rečiau kaip 1 žmogui iš 100): prakaitavimas, odos paraudimas, nevirškinimo pojūtis, pykinimas (šleikštulys), viduriavimas, nervingumas, traukuliai, užmaršumas, ūžesys (spengimas ausyse), parestezija (dilgčiojimas rankose ar pėdose), tremoras (drebėjimas)

Reti šalutiniai poveikiai (gali pasireikšti rečiau kaip 1 žmogui iš 1 000): sutrikęs regėjimas, alerginės reakcijos (t. y. odos reakcijos), jautrumas šviesai ir apsunkintas šlapinimasis.

Labai reti šalutiniai poveikiai (gali pasireikšti rečiau kaip 1 žmogui iš 10 000): baltųjų kraujo ląstelių ir trombocitų skaičius gali būti sumažėjęs, raudonųjų kraujo ląstelių skaičius gali būti labai sumažėjęs, todėl gali pasireikšti silpnumas, atsirasti mėlynės arba pasireikšti infekcijos.
Jeigu infekcijos pasireiškia kartu su karščiavimu ir labai pablogėja bendra būklė, kreipkitės į gydytoją ir pasakykite jam apie tai, kad vartojate šį vaistą.

Kitos galimos reakcijos (negali būti įvertintos pagal turimus duomenis), kurios gali pasireikšti vartojant šios grupės vaistą:
svorio augimas, vidurių užkietėjimas, krūtinės spaudimas, gelta (odos ar akių baltymo pageltimas, kurį sukelia kepenų ar kraujo ligos), uždaro kampo glaukomos paūmėjimas (akių liga, kurios metu akies viduje padidėja spaudimas), nekontroliuojami judesiai, neįprastas sujaudinimas ir neramumas (ypač vaikams), sunkios odos reakcijos.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Arlevert

Šį vaistą laikykite vaikams nepastebimoje ir nepasiekiamoje vietoje.

Ant lizdinės plokštelės ir dėžutės po „EXP:“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Arlevert sudėtis
· Veikliosios medžiagos yra cinarizinas (20 mg) ir dimenhidrinatas (40 mg).
· Pagalbinės medžiagos yra mikrokristalinė celiuliozė, kukurūzų krakmolas, talkas, hipromeliozė, bevandenis koloidinis silicio dioksidas, magnio stearatas ir kroskarmeliozės natrio druska.

Arlevert išvaizda ir kiekis pakuotėje
Arlevert yra apvalios, abipus išgaubtos, baltos arba gelsvos, 8 mm skersmens tabletės, kurių vienoje pusėje yra įspausta „A“.
Jos tiekiamos pakuotėse po 20, 24, 48, 50 arba 100 tablečių. Tabletės yra supakuotos į PVC/PVDC/aliuminio lizdines plokšteles atitinkamai po 20, 24 arba 25 tabletes. Gali būti tiekiamos ne visų dydžių pakuotės.

Registruotojas ir gamintojas

Hennig Arzneimittel GmbH & Co. KG
Liebigstrasse 1-2
65439 Flörsheim am Main
Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą:

Ewopharma UAB
Tel. +370 5 243 0444

Šis vaistas Europos ekonominės erdvės valstybėse narėse ir Jungtinėje Karalystėje (Šiaurės Airijoje) registruotas tokiais pavadinimais:

Austrija:			Arlevert 20 mg/40 mg Tabletten 
Belgija, Liuksemburgas:		Arlevertan 20 mg/40 mg tabletten/comprimés/Tabletten
Bulgarija:			Arlevert 20 mg/40 mg таблетки
Kipras, Graikija:		Arlevert 20 mg/40 mg δισκία 
Čekija:			Arlevert 20 mg/40 mg tablety
Danija, Švedija:		Arlevert 20 mg/40 mg tabletter
Estija:			Arlevert 20 mg/40 mg tabletid
Suomija:			Arlevert 20 mg/40 mg tabletit
Vokietija:			Arlevert 20 mg/40 mg Tabletten;
Cinnarizin Dimenhydrinat Hennig 20 mg/40 mg Tabletten
Vengrija:			Arlevert 20 mg/40 mg tabletta
Airija, 
Jungtinė Karalystė (Šiaurės Airija):	Arlevert 20 mg/40 mg tablets
Italija:			Arlevertan 20 mg/40 mg compresse
Latvija:			Arlevert 20 mg/40 mg tabletes
Lietuva:			Arlevert 20 mg/40 mg tabletės
Lenkija:			Arlevert 20 mg+ 40 mg tabletki
Portugalija:			Arlevert 20 mg + 40 mg comprimidos
Rumunija:			Arlevert 20 mg/40 mg comprimate
Slovakija:			Arlevert 20 mg/40 mg tablety
Slovėnija:			Arlevert 20 mg/40 mg tablete
Nyderlandai:			Arlevert 20 mg/40 mg tabletten


Šis pakuotės lapelis paskutinį kartą peržiūrėtas 2025-11-06.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

